XXII.  Monasterii Cluniacensis protectionem suscipit et bona quaedam ac privilegia confirmat, petente Hugone abbate.   (Veronae, Mart. 4.) [  Bibliotheca Cluniac.,  1447.]
URBANUS episcopus, servus servorum Dei, dilectis filiis HUGONI abbati Cluniacensi, ejusque fratribus, tam praesentibus quam futuris, regularem vitam professis, in perpetuum.
Quanto specialius ecclesia vestra nobis est, nullo mediante, subjecta, tanto propensius ejus juri providere compellimur, ne super his, quae rationabiliter noscitur possidere, processu temporis indebita molestatione gravetur. Eapropter, dilecti in Domino filii, vestris justis postulationibus clementer annuimus, et praefatum monasterium, in quo divino mancipati estis obsequio, ad exemplar felicis recordationis Alexandri papae praedecessoris nostri, sub beati Petri et nostra protectione suscipimus, et praesentis scripti privilegio communimus. In primis siquidem statuentes ut ordo monasticus, qui secundum Deum, et beati Benedicti Regulam in vestro monasterio institutus esse dignoscitur, perpetuis ibidem temporibus inviolabiliter observetur. Praeterea, quascunque possessiones, quaecunque bona idem monasterium impraesentiarum juste et canonice possidet, aut in futuro concessione pontificum, largitione regum vel principum, oblatione fidelium, seu aliis justis modis, praestante Domino, poterit adipisci, firma vobis, vestrisque successoribus, et illibata permaneant. In quibus haec propriis duximus exprimenda vocabulis: Locum ipsum, in quo praefatum monasterium situm est, cum omnibus pertinentibus suis; prioratum S. Mariae de Nazara cum omnibus pertinentiis suis; prioratum S. Trinitatis de Lentona cum omnibus pertinentiis suis, sicut eosdem prioratus ecclesia vestra canonice possidet, et de donatione praedicti prioratus S. Mariae in scripto authentico continetur, vobis et eidem ecclesiae auctoritate apostolica confirmamus. Sane novalium vestrorum, quae propriis manibus aut sumptibus colitis, sive de nutrimentis animalium vestrorum, nullus à vobis decimas exigere vel extorquere praesumat. Liceat quoque vobis clericos vel laicos e saeculo fugientes, liberos et absolutos ad conversionem recipere, et eos absque contradictione aliqua retinere. Prohibemus insuper, ut nulli fratrum vestrorum post factam in eodem loco professionem fas sit, nisi arctiori religionis obtentu, absque abbatis sui licentia de eodem discedere, discedentem vero absque communium cautione nullus audeat retinere. Sepulturam praeterea illius loci liberam esse decernimus, ut eorum quoque devotioni et extremae voluntati, qui se illic sepeliri deliberaverint, nisi forte excommunicati vel interdicti sint, nullus obsistat, salva tamen justitia illarum ecclesiarum, a quibus mortuorum corpora assumuntur. Quia vero decimae tam veteri quam nova lege ministris ecclesiarum noscuntur esse concessae, sub anathematis interminatione prohibemus ne ullus laicus a vobis decimas exigere vel extorquere praesumat. Decernimus ergo ut nulli omnino hominum fas sit praefatum monasterium temere perturbare, aut ejus possessiones auferre vel ablatas retinere, minuere, seu quibuslibet vexationibus fatigare, sed omnia integra conserventur eorum, pro quorum gubernatione ac sustentatione concessa sunt, usibus omnimodis profutura, salva sedis apostolicae auctoritate. Si qua igitur in futurum ecclesiastica saecularisve persona, hanc nostrae constitutionis paginam sciens, contra eam temere venire tentaverit, secundo tertiove commonita, nisi reatum suum congrua satisfactione correxerit, potestatis, honorisque sui dignitate careat, reamque se divino judicio existere de perpetrata iniquitate cognoscat, et a sacratissimo corpore ac sanguine Dei, et Domini Redemptoris nostri Jesu Christi aliena fiat, atque in extremo examine districtae ultioni subjaceat. Cunctis autem eidem loco sua jura servantibus sit pax Domini nostri Jesu Christi, quatenus et hic fructum bonae actionis percipiant, et apud districtum Judicem praemia aeternae pacis inveniant. Amen. Ego Urbanus, catholicae Ecclesiae episcopus, ss. Ego Joannes, presbyter cardinalis tit. S. Marci, ss. Ego Laborans, presbyter cardin. tit. Calixti, ss. Ego Pandulphus, presbyter cardinalis basilicae XII Apostolorum, ss. Ego Albinus, presbyter card. tit. S. Crucis in Jerusalem, ss. Ego Melior, SS. Joannis et Pauli tit. Pamachii presb. card., ss. Ego Adelardus, tit. S. Marcelli presb. card., ss. Ego Conradus, Sabinensis episcopus et Mogontinus archiepiscopus, ss. Ego Theodinus, Portuens. et S. Rufinae sedis episcopus, ss. Ego Henricus, Albanensis episcopus, ss. Ego Theobaldus, Ostiensis et Velletren. episcopus, ss. Ego Gratianus, SS. Cosmae et Damiani diaconus card., ss. Ego Rollandus, S. Mariae in Porticu diaconus card., ss. Ego Petrus, S. Nicolai in Carcere Tulliano diaconus card., ss. Ego Radulfus, S. Georgii ad Velum Aureum diaconus card., ss. Datum Veronae, per manum Transmundi S. Romanae Ecclesiae notarii, indict. IV, Incarn. Dominicae anno 1185, pontificatus vero domni Urbani papae III anno primo.